4 motors in ligte laaie ná KZN-ongeluk[Foto: Road Angels Traffic Info, Twitter] Volgens Robert McKenzie, woordvoerder van die KwaZulu-Natalse nooddiens, het ’n vragmotor tussen die R66- en R34-pad naby Ulundi omgeslaan, wat ’n tweede ongeluk met ’n ander vragmotor tot gevolg gehad het. ’n Sportnutsvoertuig, ŉ bakkie en twee ander vragmotors was in die tweede ongeluk betrokke. “Twee mense is in die proses beseer en geen sterftes is aangemeld nie,” bevestig McKenzie. Volgens McKenzie word die oorsaak van die tweede ongeluk ondersoek. In ’n videogreep van die ongeluk wat op Facebook geplaas is, word gesien hoe ’n vroulike verkeersbeampte verkeer beheer om verdere ongelukke te vermy aangesien een vragmotor op sy sy een baan en ’n groot deel van die tweede baan versper het. Soos voertuie in opdrag van die beampte verbykom, word ’n ontploffing gehoor van een van die vragmotors met ’n sleepwa, met ’n bol vlamme oor die pad en die wal. Dit was die tweede ongeluk waarby ’n vragmotor in minder as ’n week betrokke was. Altesaam 18 kinders is Vrydag dood nadat ŉ bakkie en ŉ vragmotor in ŉ kop-aan-kop-botsing betrokke was.